ไฟแนนซ์ทูเดย์
โดย...ช.ชดา
6 เม.ย. 2558

โดย...ช.ชดา
...ในที่สุดความตั้งใจทำลู่ปั่นจักรยานรอบสนามบินสุวรรณภูมิให้เป็นสนามปั่นจักรยานที่ดีที่สุดแห่งหนึ่งในเออีซี ที่ ดร.วิชิต สุรพงษ์ชัย ประธานกรรมการบริหาร ธนาคารไทยพาณิชย์ ก็บรรลุวัตถุประสงค์เมื่อบริษัท ท่าอากาศยานไทย ตกลงให้ไทยพาณิชย์เข้ามาพัฒนาโครงการในสถานที่ของการท่าฯ ทั้งสององค์กรจะลงนามร่วมมือกันในวันที่ 8 เม.ย.นี้
ดร.วิชิต บอกว่า งานนี้ถือเป็นการทำซีเอสอาร์ของธนาคาร เพื่อสุขภาพคนไทย อยากชวนให้มาขี่จักรยานกันเยอะๆ เป็นกีฬาที่ไม่มีชนชั้น จะรวยจะจนก็ขี่จักรยานได้ ฉะนั้นควักเงินลงทุนประมาณ 400 ล้านบาท มาทำก็ถือว่าไม่มาก และเป็นการลงทุนเป็นระยะไม่ใช่เทเงินลงไปครั้งเดียว ผู้ถือหุ้นฟังแล้วก็อย่าเพิ่งตกอกตกใจกันไป
...สัปดาห์นี้จะเป็นสัปดาห์ประชุมผู้ถือหุ้นของธนาคารพาณิชย์ที่ประชุมไปเมื่อศุกร์ที่แล้ว มี 3 ธนาคาร คือ ไทยพาณิชย์ กสิกรไทย และธนชาต ช.ชดาโฉบไปประชุมผู้ถือหุ้นพบว่า เดี๋ยวนี้ผู้ถือหุ้นรายย่อยมีความรู้ดีขึ้นมากกว่าเมื่อก่อนมาก ถามเป็นประเด็น แต่มักถามผิดวาระ ทำให้การประชุมเสียเวลานานไปมาก ฉะนั้นก่อนไปประชุมควรจะเตรียมตัวและเตรียมคำถามให้ชัดเจนว่าจะถามในเรื่องอะไรบ้าง และจะถามในวาระการประชุมข้อไหน
หลายธนาคารเดี๋ยวนี้ประชุมผู้ถือหุ้น 2 ภาษา ต้องมีห้องไว้แปลภาษาให้ผู้ถือหุ้นฟัง เพราะผู้ถือหุ้นใหญ่หลายธนาคารเป็นต่างชาติ ซีอีโอก็เป็นชาวต่างชาติ บางธนาคารผู้ถือหุ้นและผู้บริหารเป็นชาวต่างชาติ ก็ต้องแปลกลับไทย-อังกฤษ และอังกฤษ-ไทย หากผู้ถือหุ้นรายใดสามารถที่จะฟัง 2 ภาษาได้เองก็สบายหน่อย
...มีท่านผู้อ่านเกินกว่า 2 ราย โทรศัพท์ร้องเรียนมาที่ ช.ชดา ว่าได้นำเข้าสินค้ามาแต่โดนกักไว้ที่ด่านศุลกากร เอาของออกไม่ได้ โดนลูกค้าเหวี่ยงวีนจะฟ้องเอาว่าส่งของล่าช้ากว่ากำหนดทำให้ได้รับความเสียหาย แต่เพราะกรมศุลกากรตรวจสอบภาษีนำเข้าไม่เสร็จก็ไม่รู้จะทำยังไง เรื่องนี้ขอฝาก พี่อู้-สมชัย สัจจพงษ์ อธิบดีกรมศุลกากร ด้วย เก็บภาษีให้ถูกต้องแต่ก็ต้องรวดเร็วด้วย ไม่ใช่ดองของกันจนน่าสงสัยว่าเพื่ออะไร
ตัวอย่างก็ดิสนีย์ออนไอซ์ แค่ของเล่นเด็กก็ตรวจช้าจนการแสดงเลิกก็ยังเอาของออกไม่ได้ เป็นอย่างนี้ทุกปี ทำเอาเด็กๆ บ่นพึม พ่อแม่ต้องพาลูกไปซื้อของละเมิดลิขสิทธิ์หน้างาน ทั้งที่ไทยถูกกล่าวหาเป็นสวรรค์ของผู้จำหน่ายสินค้าละเมิดลิขสิทธิ์ ต้องแก้ไขเพราะสร้างปัญหาต่อการค้าในภาพรวม